text: Falske penge på campingplads
  06 maj 2012 kl. 12.04
  En campingplads opdagede to falske sedler i kassen. En kro afviste mand, der ville veksle falsk pengeseddel i Esbjergområdet.
  To litauiske mænd er blevet sigtet for falskmøntneri, efter at der lørdag blev fundet falske 100 Euro-sedler to steder i området omkring Esbjerg.
  Lørdag aften kort før klokken 21 anmeldte Børsmose Camping ved Oksbøl, at campingpladsen havde modtaget to falske 100 euro-sedler.
  Godt en halv time efter ringede Henne Kro og fortalte, at en mand havde forsøg at veksle en falsk 100 euro-seddel på kroen.
  - De fortalte, at en udlænding havde været inde på kroen for at få vekslet sedlen, men han blev afvist, siger vagtchef Henrik Sønderskov, Syd- og Sønderjyllands Politi.
  Manden forsvandt sammen med en anden mand i en bil, men en person fra kroen fulgte efter dem i en anden bil og tippede politiet, så en patrulje kunne standse mændene ved krydset Strandvej og Nymindegabvej.
  Politiet har hverken nærmere oplysninger om mændene eller om, hvordan de falske pengesedler er fremstillet.
  De to mænd fremstilles søndag i grundlovsforhør ved retten i Esbjerg, hvor politiet vil have dem varetægtsfængslet.
  